รมว.คลัง นำทีมตลท.-9บจ.โรดโชว์สิงคโปร์
ตลาดหลักทรัพย์แห่งประเทศไทย ร่วมกับบริษัทหลักทรัพย์ เครดิต สวิส (ประเทศไทย) จัดโรดโชว์ "SET-CS Singapore Roadshow 2010" 27ส.ค.นี้&nbsp;&nbsp;
24 ส.ค. 2553

ตลาดหลักทรัพย์แห่งประเทศไทย ร่วมกับบริษัทหลักทรัพย์ เครดิต สวิส (ประเทศไทย) จัดโรดโชว์ "SET-CS Singapore Roadshow 2010" 27ส.ค.นี้  
นายจรัมพร โชติกเสถียร กรรมการและผู้จัดการ ตลาดหลักทรัพย์ฯ เปิดเผยว่า การจัดโรดโชว์ครั้งนี้นับเป็นครั้งที่ 3 ของปีนี้ หลังประสบความสำเร็จในการไปโรดโชว์ที่ญี่ปุ่น และกรุงลอนดอน โดยรมว.คลังจะให้ข้อมูลภาพรวมเศรษฐกิจของประเทศแก่ผู้ลงทุนด้วยตนเอง และมีกทช.ร่วมเสนอข้อมูลความคืบหน้าด้านกิจการโทรคมนาคม โดยเฉพาะเรื่องของการดำเนินการระบบ 3 G  ภายในประเทศ 
ส่วนบริษัทจดทะเบียนชั้นนำ 9 บริษัท เป็นบริษัทขนาดกลางและขนาดใหญ่ ซึ่งเป็นตัวแทนใน 5 กลุ่มธุรกิจที่อยู่ในความสนใจของผู้ลงทุนร่วมเดินทางไปให้ข้อมูล ได้แก่ ธุรกิจการเงิน ทรัพยากรเทคโนโลยี บริการ เกษตรและอุตสาหกรรมอาหารโดยมีมูลค่าหลักทรัพย์ตามราคาตลาดรวมกันกว่า 2.1 ล้านล้านบาท คิดเป็น 30% ของมูลค่าหลักทรัพย์ตามราคาตลาดรวม ณวันที่ 20 ส.ค.2553 
"โรดโชว์ครั้งนี้ ตลาดหลักทรัพย์ฯ จะนำเสนอข้อมูลของประเทศไทยทั้งในด้านเศรษฐกิจและโอกาสการลงทุนเพื่อให้ผู้ลงทุนได้เห็นถึงความเข้มแข็งของเศรษฐกิจไทย และบริษัทจดทะเบียนไทยขึ้น รวมทั้งการพัฒนาของตลาดหลักทรัพย์ฯ ในด้านต่างๆ ที่สร้างอุปสงค์ (demand) ด้านการลงทุนมากขึ้น เช่น การเข้าไปมีส่วนร่วมในโครงการ ASEAN Linkage รวมถึงผลิตภัณฑ์ใหม่ๆที่จะเกิดขึ้นในตลาดหลักทรัพย์ฯ ซึ่งจะเป็นการตอกย้ำความมั่นใจแก่ผู้ลงทุน โดยคาดว่าจะมีผู้ลงทุนสถาบันต่างประเทศให้ความสนใจเข้าร่วมงานเป็นจำนวนมาก ซึ่งส่วนใหญ่เป็นกลุ่มผู้ลงทุนที่ลงทุนในแถบเอเชีย เมื่อผู้ลงทุนเกิดความมั่นใจก็จะทำให้มีการเพิ่มน้ำหนักการลงทุนและมีเงินลงทุนเข้ามาในตลาดหุ้นไทยมาก" นายจรัมพรกล่าว
สำหรับบริษัทจดทะเบียนที่ร่วมเดินทางในกลุ่มธุรกิจการเงิน ได้แก่  ธนาคารกรุงเทพ (BBL) บริษัททิสโก้ไฟแนนเชียลกรุ๊ป (TISCO) กลุ่มทรัพยากร ได้แก่ บริษัท ปตท. (PTT) บริษัทปตท. สำรวจและผลิตปิโตรเลียม (PTTEP) บริษัทไทยออยล์ (TOP)กลุ่มเทคโนโลยีได้แก่บริษัท แอดวานซ์ อินโฟร์ เซอร์วิส (ADVANC) กลุ่มบริการ คือบริษัท ซีพี ออลล์ (CPALL) และกลุ่มเกษตรและอุตสาหกรรมอาหาร ได้แก่ บริษัท  ไทยยูเนียน โฟรเซ่น โปรดักส์ (TUF) และบริษัท ไมเนอร์ อินเตอร์เนชั่นแนล (MINT)